ശൂന്യാകാശത്തെ ആഘോഷം ദീപാവലി രാവില് സൗരക്കൊടുങ്കാറ്റിന് സാധ്യത വിസ്മയം ജനിപ്പിക്കുന്ന ധ്രുവദീപ്തികളും ദൃശ്യമാകും ന്യൂഡല്ഹി: ആകാശത്തും ദീപാവലിയോ? ഉത്സവരാവില് ഭൂമിയില് സൗരക്കൊടുങ്കാറ്റിനും ധ്രുവദീപ്തിക്കും സാധ്യതയെന്ന് ബഹിരാകാശ ഗവേഷകര്. ശൂന്യാകാശത്ത് വിസ്മയങ്ങള് തീര്ക്കാനും ദീപാലങ്കാരം പോലെ മനോഹരമായ അന്തരീക്ഷം തീര്ക്കാനും ഇത്തരത്തില് ധ്രുവദീപ്തികള്ക്ക് സാധ്യമാകും. സൗരക്കൊടുങ്കാറ്റ് ഭൂമിയെ ലക്ഷ്യമാക്കി നീങ്ങുന്നതായാണ് വിവരം. ഇതിന്റെ ഫലമായി ധ്രുവപ്രദേശങ്ങളില് രാത്രിയില് മനോഹരമായ ധ്രുവദീപ്തികള് ദൃശ്യമാകുമെന്നാണ് ഗവേഷകര് കണക്കുകൂട്ടുന്നത്. കുറച്ച് നാളുകള്ക്ക് മുന്പ് ഉണ്ടായ സൗരക്കൊടുങ്കാറ്റിനേക്കാള് ദുര്ബലമായിരിക്കും ഇത്തവണത്തേതെന്നും ബഹിരാകാശ ശാസ്ത്രജ്ഞര് അഭിപ്രായപ്പെടുന്നു. എന്നിരുന്നാലും ഇത് ശക്തമാകാന് 20 ശതമാനം സാധ്യതയും ഇവര് കണക്ക് കൂട്ടുന്നു. സ്കോട്ട്ലന്ഡ്, അയര്ലന്ഡ്, വെയ്ല്സ്, ഇംഗ്ലണ്ട് എന്നിവിടങ്ങളില് ധ്രുവദീപ്തികള് ദൃശ്യമാകും. ഒരാഴ്ചയ്ക്കിടയിലെ രണ്ടാമത്തെ സൗരക്കൊടുങ്കാറ്റാണിത്. ഒക്ടോബര് 29നും സൗരക്കൊടുങ്കാറ്റ് ഉണ്ടായിരുന്നു. എല്ലാ സമയത്തും സൂര്യനില് നിന്നുള്ള കാന്തിക കണങ്ങള് ഭൂമിയുടെ ദിശയിലേക്ക് വരാറുണ്ട് . ഇതാണ് സൗരക്കാറ്റ്. ഈ വൈദ്യുതിക്കാറ്റിന്റെ വലിയൊരളവും ഭൂമിയുടെ കാന്തിക കവചത്തില് തട്ടി പോകുന്നു. ഇവ വലിയ ഉപദ്രവമാകാറുമില്ല. എന്നാല്, നൂറ്റാണ്ടില് ഒരു തവണയൊക്കെ സൗരക്കാറ്റ് ഒരു സൗരക്കൊടുങ്കാറ്റായി അടിക്കാമെന്നാണ് ഗവേഷകര് പറയുന്നത്. അങ്ങനെ സംഭവിച്ചാല് അത് വന്വിപത്തു തന്നെ മനുഷ്യരാശിക്കു ഉണ്ടായേക്കാം.